หุ้นยุโรปปิดบวกรับคาดการณ์อังกฤษโหวตอยู่ต่อใน EU
ตลาดหุ้นยุโรปปิดบวกเมื่อคืนนี้ (22 มิ.ย.) ทำสถิติปิดบวกติดต่อกัน 4 วันทำการ เนื่องจากนักลงทุนยังคงมีมุมมองที่เป็นบวกว่า ชาวอังกฤษจะลงมติให้สหราชอาณาจักรยังคงเป็นสมาชิกสหภาพยุโรป (EU) ต่อไป ในวันพฤหัสบดีนี้
23 มิ.ย. 2559

สำนักข่าวอินโฟเควสท์รายงานว่า ดัชนี Stoxx Europe 600 ปรับตัวขึ้น 0.4% ปิด (22 มิ.ย.) ที่ 341.32 จุด, ดัชนี CAC-40 ตลาดหุ้นฝรั่งเศสปิดที่ 4,380.03 จุด เพิ่มขึ้น 12.79 จุด หรือ +0.29%, ดัชนี DAX ตลาดหุ้นเยอรมันปิดที่ 10,071.06 จุด เพิ่มขึ้น 55.52 จุด หรือ +0.55% และดัชนี FTSE 100 ตลาดหุ้นลอนดอนปิดที่ 6,261.19 จุด เพิ่มขึ้น 34.64 จุด หรือ +0.56%
ตลาดหุ้นยุโรปปิดบวกติดต่อกัน 4 วันทำการ เนื่องจากนักลงทุนชื่อมั่นว่า ชาวอังกฤษจะโหวตให้สหราชอาณาจักรยังคงอยู่ใน EU ต่อไป แม้ผลสำรวจล่าสุดบ่งชี้ว่า ชาวอังกฤษที่ต้องการแยกตัวออกจากสหภาพยุโรป (Brexit) เริ่มมีจำนวนมากกว่าฝ่ายที่ต้องการอยู่ในสหภาพยุโรป ทั้งนี้ ผลการสำรวจโดย TNS ระบุว่า กลุ่ม OUT ได้รับคะแนน 43% ขณะที่กลุ่ม IN ได้รับคะแนน 41% ขณะที่ 16% ยังไม่ตัดสินใจ ส่วนผลการสำรวจของ Opinium ซึ่งเป็นสำนักสำรวจความเห็นอีกแห่งหนึ่ง ก็ได้แสดงให้เห็นเช่นกันว่า กลุ่ม OUT กำลังมีคะแนนนำหน้ากลุ่ม IN อยู่ 1%
หุ้นกลุ่มประกันดีดตัวขึ้น นำโดยหุ้น Allianz SE พุ่งขึ้น 1.3% และหุ้น Direct Line Insurance Group พุ่งขึ้น 2.2% หุ้นกลุ่มธนาคารพุ่งขึ้น โดยหุ้นดอยช์แบงก์ ปรับขึ้น 2.2% หุ้นสแตนดาร์ด ชาร์เตอร์ด ปรับขึ้น 2.1% หุ้นกลุ่มเหมืองแร่ปรับตัวขึ้นเช่นกัน นำโดยหุ้นเกลนคอร์ และหุ้นริโอทินโต